Ramaphosa aan Kolisi: ‘Bespreek my kaartjie vir eindstryd’‘n Skermskoot uit die video op Twitter. “Ek kom daardie Web Ellis-trofee saam met julle [omhoog] lig.” Só het pres. Cyril Ramaphosa Saterdag aan Siya Kolisi, Springbokkaptein, in ’n telefoniese gesprek gesê. Die president het in die gesprek, wat opgeneem en sedertdien op Twitter gedeel is, bevestig dat hy van plan is om die eindstryd van die Wêreldbeker-rugbytoernooi in Japan by te woon mits die Bokke vandag klaarspeel met Wallis in die halfeindstryd in Yokohama. Hulle sal dan volgende naweek teen die Engelse Rose in die eindstryd te staan kom. “Ons is baie trots op julle en ek wil julle net sterkte toewens vir die halfeindstryd. Ons weet julle gaan baie goed vaar. Julle het 57 miljoen Suid-Afrikaners wat agter julle staan,” sê Ramaphosa aan Kolisi gedurende die gesprek. “Dankie, meneer. Ek waardeer die oproep en ondersteuning regtig baie. Dit beteken werklik baie vir ons en die span. Ons sal ons bes doen om julle trots te maak en julle hopelik in die finaal te kan sien,” antwoord Kolisi. Die Springbokke na hul wedstryd teen Japan op 6 September. Foto: (AP Photo/Shuji Kajiyama) “Ek kom na die finaal toe. Ek kom daardie Web Ellis-trofee saam met julle [omhoog] lig,” sê die president. “So, maak seker dat julle my vliegtuigkaartjie bespreek vir die finaal. Ek gaan daar wees,” skerts hy dan verder. Die portefeuljekomitee vir sport, kuns en kultuur het ook die Springbokke in ’n verklaring sterkte toegewens vir die halfeindstryd. “Die vooruitgang van die Bokke in die toernooi sedert daardie verloorslag in die openingswedstryd was ’n wonderlike gesig om te aanskou,” sê Beauty Dlulane, voorsitter van die komitee. “Die Bokke het hulle ongetwyfeld in ’n goeie posisie geplaas om die trofee omhoog te lig. “Die belangrikheid van ’n oorwinning in hierdie wedstryd is enorm en die spelers weet dit,” sê Dlulane. Die Springbokke en Wallis sal mekaar die stryd omstreeks 11:00 Suid-Afrikaanse tyd aansê. The last time South Africa won the Rugby World Cup was in 2007, winning 15-6 against England. We may just have an opportunity to do it again. Earlier I spoke to Siya and assured him and the team of our unwavering support ahead of the semis against Wales. Best wishes to our boys. pic.twitter.com/4Va2TDbTVp — Cyril Ramaphosa ???????? (@CyrilRamaphosa) October 26, 2019